รัฐบาลไทย-ข่าวทำเนียบรัฐบาล-พ่อเมืองลำปาง ลงพื้นที่ติดตามสถานการณ์ไฟป่าหมอกควัน พร้อมตรวจเยี่ยมเจ้าหน้าที่อาสาสมัครประจำด่านตรวจ ย้ำการเผาในที่โล่งทุกชนิดมีความผิดตามกฎหมาย
วันพฤหัสบดีที่ 16 กุมภาพันธ์ 2566
16/02/2566
พ่อเมืองลําปาง ลงพื้นที่ติดตามสถานการณ์ไฟป่าหมอกควัน พร้อมตรวจเยี่ยมเจ้าหน้าที่อาสาสมัครประจําด่านตรวจ ย้ําการเผาในที่โล่งทุกชนิดมีความผิดตามกฎหมาย
พ่อเมืองลําปาง ลงพื้นที่ติดตามสถานการณ์ไฟป่าหมอกควัน พร้อมตรวจเยี่ยมเจ้าหน้าที่อาสาสมัครประจําด่านตรวจ ย้ําการเผาในที่โล่งทุกชนิดมีความผิดตามกฎหมาย หากพบเหตุไฟป่าในพื้นที่แจ้งสายด่วนนิรภัย 1784 หรือสายด่วนที่หมายเลข 0-5426-5072-4
เมื่อวันที่ 15 กุมภาพันธ์ 2566 นายชัชวาลย์ ฉายะบุตร ผู้ว่าราชการจังหวัดลําปาง เปิดเผยถึงการลงพื้นที่ติดตามสถานการณ์ปัญหาไฟป่าหมอกควัน พร้อมตรวจเยี่ยมเจ้าหน้าที่อาสาสมัคร ผู้ปฏิบัติงานประจําจุดตรวจจุดสกัด ณ ด่านเฝ้าระวังป่าชุมชน บ้านโทกหัวช้าง หมู่ที่ 3 ตําบลพระบาท บ้านหัวฝาย หมู่ที่ 4 และวัดสามัคคีบุญญาราม พร้อมด้วย นายชนาธิป เสมแย้ม รองผู้ว่าราชการจังหวัดลําปาง และคณะ เพื่อมอบเครื่องอุปโภคบริโภคแก่เจ้าหน้าที่ผู้ปฏิบัติงาน ตลอดจนกําชับแนวทางปฏิบัติให้แก่เจ้าหน้าที่ประจําด่าน และเจ้าหน้าที่ดับไฟป่า ให้ปฏิบัติหน้าที่ด้วยความระมัดระวัง เมื่อวันอังคารที่ 14 กุมภาพันธ์ 2566 ที่ผ่านมา
นายชัชวาลย์ ฉายะบุตร ผู้ว่าราชการจังหวัดลําปาง กล่าวว่า สําหรับสถานการณ์ไฟป่าและหมอกควันในพื้นที่จังหวัดลําปาง ปัจจุบันในหลายพื้นที่ได้ประสบกับปัญหาไฟป่าจึงทําให้สถานการณ์จุดความร้อนเกิดขึ้นเป็นจํานวนมาก (จํานวน 338 จุด) โดยเจ้าหน้าที่ได้มีการเข้มงวดกวดขันอย่างต่อเนื่อง พร้อมกับเข้าทําการดับไฟทันทีที่มีเหตุรายงาน และได้มีการเฝ้าระวังกลุ่มคนที่มีพฤติกรรมต้องสงสัยเกี่ยวกับการเผาป่า เป็นต้น นอกจากนี้ยังได้มอบหมายให้ นายชนาธิป เสมแย้ม รองผู้ว่าราชการจังหวัดลําปาง หัวหน้าสํานักงานป้องกันและบรรเทาสาธารณภัยจังหวัดลําปาง ผู้อํานวยการสํานักงานทรัพยากรธรรมชาติและสิ่งแวดล้อมจังหวัดลําปาง นายอําเภอ เจ้าหน้าที่ปกครองอําเภอในพื้นที่ และหน่วยงานที่เกี่ยวข้อง ประสานขอเฮลิคอปเตอร์ดับไฟป่าของกรมป้องกันและบรรเทาสาธารณภัย และกระทรวงทรัพยากรธรรมชาติและสิ่งแวดล้อม กรณีมีเหตุจําเป็นเร่งด่วน พร้อมมอบหมายให้อําเภอวิเคราะห์หาสาเหตุจากการเกิดไฟป่าที่เกิดขึ้นด้วย
นายชัชวาลย์ ฉายะบุตร ผู้ว่าราชการจังหวัดลําปาง กล่าวเพิ่มเติมว่า จากสถานการณ์ไฟป่าและหมอกควันที่เกิดขึ้น ขอให้มีการเฝ้าระมัดระวังปัญหาสุขภาพในประชาชนกลุ่มเสี่ยง ได้แก่ เด็ก คนชรา หญิงมีครรภ์ และกลุ่มผู้ป่วยที่มีโรคประจําตัวในกลุ่มโรคทางเดินหายใจ และโรคหัวใจและหลอดเลือด เนื่องจากคุณภาพอากาศมีผลกระทบต่อสุขภาพ ประชาชนทั่วไปและประชาชนกลุ่มเสี่ยงจึงควรหลีกเลี่ยงกิจกรรมกลางแจ้งทุกประเภท หลีกเลี่ยงพื้นที่ที่มีมลพิษทางอากาศสูง หรือใช้อุปกรณ์ป้องกันตนเอง เช่น การสวมใส่หน้ากากอนามัย หากมีความจําเป็นต้องออกมายังพื้นที่ภายนอก อย่างไรก็ตาม หากมีอาการทางสุขภาพรุนแรงควรรีบปรึกษาแพทย์โดยด่วน สําหรับอาการป่วยที่พบโดยส่วนใหญ่มักเกี่ยวข้องกับระบบทางเดินหายใจ เช่น มีเสมหะ มีน้ํามูก และคัดจมูก เป็นต้น ซึ่งทางจังหวัดอยากขอให้ประชาชนหยุดการเผาในที่โล่งทุกชนิด โดยเฉพาะอย่างยิ่งบ้านเรือนที่อยู่ใกล้พื้นที่การเกษตร เพราะนอกจากจะทําให้สถานการณ์ไฟป่าและหมอกควันทวีความรุนแรงขึ้นแล้ว ยังมีโทษทางกฎหมายตามมาด้วย
นายชัชวาลย์ ฉายะบุตร ผู้ว่าราชการจังหวัดลําปาง กล่าวย้ําเตือนในช่วงท้ายว่า การเผาในที่โล่งทุกชนิดล้วนมีความผิดตามกฎหมาย โดยมีอัตราโทษ ดังนี้ (1) การเผาป่าในเขตป่าไม้ มีโทษจําคุกตั้งแต่ 2 ถึง 5 ปี และปรับตั้งแต่ 10,000 ถึง 100,000 บาท (2) การเผาป่าในเขตป่าสงวนแห่งชาติ มีโทษจําคุกตั้งแต่ 2 ถึง 15 ปี และปรับตั้งแต่ 20,000 ถึง 150,000 บาท (3) การเผาป่าในเขตอุทยานแห่งชาติ มีโทษจําคุกตั้งแต่ 4 ถึง 20 ปี และปรับตั้งแต่ 400,000 ถึง 2,000,000 บาท หรือทั้งจําทั้งปรับ (4) การเผาป่าในเขตรักษาพันธุ์สัตว์ป่า มีโทษจําคุกตั้งแต่ 4 ถึง 20 ปี และปรับตั้งแต่ 400,000 ถึง 2,000,000 บาท หรือทั้งจําทั้งปรับ และ (5) การเผาหญ้า เผาขยะ เป็นเหตุรําคาญ หากไม่ทําตามที่องค์กรปกครองส่วนท้องถิ่นในเขตพื้นที่แจ้ง มีโทษจําคุกไม่เกิน 3 เดือน หรือปรับไม่เกิน 25,000 บาท หรือทั้งจําทั้งปรับ ทั้งนี้ หากพบเหตุไฟป่าพื้นที่จังหวัดลําปางให้แจ้งสํานักงานป้องกันและบรรเทาสาธารณภัยจังหวัดลําปาง โทร. 1784 หรือหมายเลขโทรศัพท์ 054-265072-4 ตลอด 24 ชั่วโมงเพื่อหน่วยงานที่เกี่ยวข้องเข้าแก้ไขสถานการณ์ต่อไป